**LR Kultūras ministrijas un Latvijas Pašvaldību savienības sarunas**

**(daļēji tiešsaistē)**

**PROTOKOLS Nr.1**

Rīgā

**2025. gada 5. jūnijā**

**LPS konferenču zālē, Mazā Pils iela 1, Rīgā**

**Sarunas vada:**

Agnese Lāce – LR kultūras ministre;

Gints Kaminskis – Latvijas Pašvaldību savienības priekšsēdis.

**Sarunas protokolē:**

Karīna Priede – Kultūras ministrijas Kultūrpolitikas departamenta eksperte

**Klātienē piedalās:**

**Latvijas Pašvaldību savienības pārstāvji:**

Rita Vectirāne – Latvijas Pašvaldību savienības Izglītības un kultūras komitejas vadītāja, Jelgavas valstspilsētas domes priekšsēdētāja vietniece;

Ināra Dundure – Latvijas Pašvaldību savienības padomniece izglītības un kultūras jautājumos;

Liene Užule – Latvijas Pašvaldību savienības Komunikācijas padomniece, Komunikācijas nodaļas vadītāja.

**Kultūras ministrijas pārstāvji:**

Dace Vilsone – Kultūras ministrijas valsts sekretāre;

Signe Grūbe – Kultūras ministrijas parlamentārā sekretāre;

Baiba Mūrniece – Kultūras ministrijas valsts sekretāra vietniece kultūrpolitikas jautājumos;

Zane Vāgnere – Kultūras ministrijas valsts sekretāra vietniece starptautisko lietu, integrācijas un mediju jautājumos;

Andris Mellakauls – Kultūras ministrijas Informatīvās vides integrācijas nodaļas vadītājs;

Andis Groza – Kultūras ministrijas Kultūrizglītības nodaļas vadītājs;

Signe Pujāte – Latvijas Nacionālā kultūras centra direktore;

Jana Vērdiņa – Latvijas Nacionālā kultūras centra Vēsturisko zemju un nemateriālā kultūras mantojuma nodaļas vadītāja;

Inga Bika – LNKC programmas "Latvijas skolas soma" eksperte;

Sabīne Ozola – LNKC programmas "Latvijas skolas soma" eksperte;

Inese Kalvāne – Sabiedrības integrācijas fonda direktore.

**Darba kārtība:**

1. Eiropas parlamenta un padomes regulas (ES) 2024/1083, ar ko izveido vienotu satvaru mediju pakalpojumiem iekšējā tirgū un groza Direktīvu 2010/13/ES (Eiropas Mediju brīvības akts) apspriede un informācijas sniegšana par publiskā finansējuma piešķiršanu valsts reklāmai un piegādes vai pakalpojumu līgumiem.
2. Valsts un pašvaldību sadarbība Vispārējo latviešu Dziesmu un Deju svētku tradīcijas saglabāšanā.
3. Kultūrizglītības nozares aktualitātes.
4. Par Sabiedrības integrācijas fonda sadarbību ar pašvaldībām.

**1.**

Eiropas parlamenta un padomes regulas (ES) 2024/1083, ar ko izveido vienotu satvaru mediju pakalpojumiem iekšējā tirgū un groza Direktīvu 2010/13/ES (Eiropas Mediju brīvības akts) apspriede un informācijas sniegšana par publiskā finansējuma piešķiršanu valsts reklāmai un piegādes vai pakalpojumu līgumiem.**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ziņo Zane Vāgnere – Kultūras ministrijas valsts sekretāra vietniece starptautisko lietu, integrācijas un mediju jautājumos

***Informācija par regulas 2. panta 19. punkta definīciju:***

*“Valsts reklāma ir reklāmas vai pašreklāmas vēstījuma vai publiska paziņojuma, vai informatīvas kampaņas izvietošana, popularizēšana, publicēšana vai izplatīšana jebkurā mediju pakalpojumā vai tiešsaistes platformā, ko parasti par samaksu vai jebkādu citu atlīdzību tā uzdevumā vai vārdā veic publiska iestāde vai subjekts*.”

Publisko iestāžu vai subjektu finansējums valsts reklāmas un piegādes vai pakalpojumu līgumu vajadzībām var padarīt mediju pakalpojumu sniedzējus neaizsargātus pret nesamērīgu valsts ietekmi vai savtīgām interesēm, kas var kaitēt pakalpojumu sniegšanas brīvībai. Nepārredzama un neobjektīva šāda finansējuma piešķiršana ir iedarbīgs instruments, ar ko var ietekmēt mediju pakalpojumu sniedzēju redakcionālo brīvību, “sagūstīt” mediju pakalpojumu sniedzējus vai slēpti subsidēt šādus pakalpojumu sniedzējus, lai gūtu negodīgas politiskas vai komerciālas priekšrocības vai labvēlīgu atspoguļojumu.

Regula nosaka pārredzamības, objektivitātes, proporcionalitātes un nediskriminēšanas prasības attiecībā uz publiskā finansējuma vai citu valsts resursu piešķiršanu mediju pakalpojumu sniedzējiem un tiešsaistes platformu nodrošinātājiem, lai finansētu valsts reklāmu vai iegādātos no tiem tādas preces vai pakalpojumus, kas nav valsts reklāma, piemēram, audiovizuālus materiālus, tirgus datus un konsultācijas vai mācību pakalpojumus.

**Puses vienojas** līdz 2025.gada 1. septembrim organizēt kopīgu sanāksmi, lai diskusiju rezultātā nonāktu pie vienotas un skaidras pieejas regulas piemērošanā. Kultūras ministrija apņemas iesaistīt Latvijas Pašvaldību savienību vadlīniju izstrādes procesā.

**2.**

**Valsts un pašvaldību sadarbība Vispārējo latviešu Dziesmu un Deju svētku tradīcijas saglabāšanā \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ziņo: Signe Pujāte – Latvijas Nacionālā kultūras centra direktore; Jana Vērdiņa – Latvijas Nacionālā kultūras centra Vēsturisko zemju un nemateriālā kultūras mantojuma nodaļas vadītāja.

**2.1. Informācija par Vispārējo latviešu Dziesmu un Deju svētku ekonomisko ietekmi.**

2025. gadā Latvijas Kultūras Akadēmijas un Rīgas Tehniskās universitātes pētnieki veikuši pētījumupar Vispārējo latviešu Dziesmu un Deju svētku ekonomisko ietekmi uz valsts budžetu. Saskaņā ar pētījuma rezultātiem, ieguldot 1 EUR svētku organizēšanā, ekonomikā atpakaļ atgriežas 1,67 EUR. Kopējais pienesums valsts tautsaimniecībai pārsniedz 11 milj. EUR. Pašvaldību ieguldījums svētku nedēļā par 40 560 dalībniekiem kopā ir 6,8 milj. EUR, vienam svētku dalībniekam ieguldot 168,85 EUR. Pētījums būtu turpināms, t.sk. analizējot situāciju pašvaldību budžeta kontekstā.

**Puses vienojas** – pieņemt zināšanai.

**2.2. Valsts mērķdotācija.** 2025. gada mērķdotācija kolektīvu vadītājiem – kopā 2,3 milj. EUR, t.sk. 2,05 milj. EUR pašvaldībām. Kolektīvu skaits 2025. gadā – 1680, no tiem 1483 ir pašvaldību pārraudzībā, kas ir 88% Latvijas māksliniecisko kolektīvu.

2025. gadā valsts un pašvaldības iegūst kopīgu pieredzi attiecībā uz mērķdotācijas izlietojumu. Radušās problēmsituācijas tiek risinātas saziņā ar konkrētām pašvaldībām.

**Puses vienojas**, ka Kultūras ministrija un Latvijas Nacionālais kultūras centrs apņemas informēt Latvijas Pašvaldību savienību un pašvaldības, pirms informatīvais ziņojums “Par uzsāktās reformas māksliniecisko kolektīvu vadītāju darba samaksai un valsts sociālās apdrošināšanas obligātajām iemaksām izvērtējumu un priekšlikumiem reformas turpināšanai” tiek virzīts izskatīšanai Ministru kabinetā laikā līdz 2026.gada 1.aprīlim.

**2.3.** Vispārējo latviešu **Dziesmu un Deju** **svētku starplaika pasākumi.**

2028. gada Vispārējo latviešu Dziesmu un Deju svētku starplaika pasākumi tiek plānoti piecu gadu cikla ietvaros, sadarbībā ar pašvaldību, kurā notiek konkrētais pasākums.

Svētku izvērtēšana notiek dziesmu svētku cikla 5. gadā. Kārtējās piecgades plānošanas laika rāmējums ir šāds: nozaru priekšlikumi – cikla 5. gads; Svētku starplaika (vēsturiskie) pasākumi reģionos, saskaņā are DZSV likumu – cikla 1.–3.gads; Svētku sagatavošanas pasākumi (skates) – cikla 3.–5.gads; Vispārējie latviešu Dziesmu un deju svētki – cikla 5. gads.

Kārtējam gadam pasākumu plānu (projektu) LNKC pašvaldībām paziņo augustā/septembrī (pēc pieprasījuma – ātrāk). Pasākumu īstenošanas iespējas atkarīgas no piešķirtā budžeta līdzekļiem (valsts un pašvaldības, VKKF).

**Puses vienojas –** Kultūras ministrijai, Latvijas Nacionālajam kultūras centram sadarbībā ar pašvaldībām līdz 2025.gada 1.novembrim izstrādāt kārtību un metodiku, paredzot finanšu avotus Vispārējo latviešu Dziesmu un Deju svētku starplaika pasākumiem.

**2.4.** **Nemateriālais kultūras mantojums (NKM) un latviešu vēsturiskās zemes.**

**Latvijas NKM saraksts** – LNKC līdz 2025.gada 8. jūnijam varēja iesniegt pieteikumus sarakstam. Šī gada novembrī notiks ceremonija, veltīta sarakstā iekļauto vērtību publiskai prezentēšanai (ikgadējs pasākums).

**Latviešu vēsturiskās zemes un vērtību sarakstu izveide**. Šobrīd notiek priekšlikumu sagatavošana un iesniegšana (kopienu un vietējo koordinatoru darbs). 2025. gada septembrī priekšlikumus izvērtēs jomas eksperti. 2025. gada 18. novembrī paredzēta vēsturisko zemju vērtību reprezentācija Rīgā: katra vēsturiskā zeme demonstrēs vienu vērtību, kas saistīta ar izveidoto Latviešu vēsturisko zemju vērtību sarakstu.

**Iedibinātās tradīcijas**. Lībiešu mantojuma diena – notiek kopš 2024. gada katra gada marta trešajā svētdienā; Sēlijas diena – kopš 2025.gada katra gada 22. maijā. Šīs tradīcijas tiek uzturētas sadarbībā starp kopienām, NVO, pašvaldībām un valsti.

Līdz 2027. gadam turpinās norāžu uzstādīšana uz ceļiem latgaliešu un lībiešu valodā. VKKF Latviešu vēsturisko zemju attīstības programmas ietvaros 252 projektu īstenošanai kopā piešķirti 669 180 EUR.

**Puses vienojas** turpināt valsts un pašvaldību sadarbību, lai atbalstītu sabiedrības un kopienu centienus saglabāt savu nemateriālo kultūras mantojumu, kā arī lai nodrošinātu kārtējo Vispārējo latviešu Dziesmu un Deju svētku sagatavošanu un norisi 2028. gadā.

**3.**

**Kultūrizglītības nozares aktualitātes \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ziņo: Andis Groza – Kultūras ministrijas Kultūrizglītības nodaļas vadītājs; Inga Bika – LNKC programmas "Latvijas skolas soma" eksperte; Sabīne Ozola – LNKC programmas "Latvijas skolas soma" eksperte.

**3.1. Valsts profesionālās ievirzes standarta ieviešana; mākslu jomas profesionālās ievirzes izglītības programmu pieejamība.**

No 2025. gada 1. janvāra kultūrizglītības pārvaldības modelis ir skaidri nodalīts, saskaņā ar kuru KM ir politikas veidotājs, LNKC – politikas īstenotājs.

***Informācija par profesionālās ievirzes standarta ieviešanu:***

2024./2025. mācību gadā visā Latvijā uzsākts ieviest Valsts profesionālās ievirzes izglītības standartu mākslu jomā (MK 2023.gada 19.decembra noteikumi Nr.762). 2025. gada martā veikti grozījumi MK noteikumos Nr.762, precizējot summatīvā vērtējuma izteikšanu.

Neraugoties uz izmaiņām izglītības iestāžu skaitā [no 162 (2015./2016.) uz 152 (2024./2025.)], kurās tiek īstenotas profesionālās ievirzes izglītības programmas mākslu jomā, un pašvaldību veikto izglītības iestāžu tīkla pārskatīšanu, audzēkņu skaits profesionālajā ievirzes izglītībā saglabājas stabils – 28 328 (2024./2025.), kas veido 15,4% no visiem pamatizglītības audzēkņiem. Pašvaldību dibinātajās izglītības iestādēs profesionālās ievirzes izglītību mākslu jomā apgūst 24 248 bērni/jaunieši.

**Puses vienojas,** ka (1) Kultūras ministrija un Latvijas Nacionālais kultūras centrs līdz 2026.gada 1. jūnijam veiks profesionālās ievirzes izglītības mākslas jomā mūzikas programmu pārejas uz 8 gadu mācību ciklu izvērtējumu, analizējot ietekmi uz mācību procesu un audzēkņu piesaisti; (2) sadarbojoties ar Izglītības kvalitātes dienestu, līdz 2026. gada 1. janvārim izvērtēs profesionālās ievirzes izglītības mākslu jomas izglītības iestāžu akreditācijas procesu, ieskaitot akreditācijas termiņus, programmu licencēšanu, izglītības iestādes akreditācijas ekspertu skaitu, kā arī pārskatīs un konsolidēs akreditācijā vērtējamos elementus atbilstoši profesionālās ievirzes specifikai, tādējādi samazinot ekspertu komisijas darba apjomu un, attiecīgi, akreditācijas izmaksas.

**3.2. Metodiskais atbalsts un jaunas iespējas pašvaldībām programmā "Latvijas skolas soma"**

***Informācija par kultūrizglītības programmām:***

KM augstu vērtē sadarbību ar pašvaldībām 2024. gadā, veiksmīgi īstenojot kultūrizglītības programmu “Latvijas skolas soma” un pedagogu profesionālās kompetences pilnveides programmu “Kultūras norises kā mācīšanās resurss”. No 2024. gada februāra līdz šim “Kultūras norises kā mācīšanās resurss” kopā absolvējušas deviņas grupas jeb 212 skolotāji Rīgā, Jēkabpilī, Valmierā, Kuldīgā, Daugavpilī, Gulbenē un Limbažos.

Iesniegtie pārskati liecina, ka pašvaldību dibinātajās skolās programmas “Latvijas skolas soma” ietvaros 2024. gadā kultūras pieredzi ieguvuši 99% skolēnu. Šobrīd notiek darbs pie 2024./2025. mācību gada 2. semestra pārskatu sagatavošanas un pārbaudes.

**Puses vienojas** pieņemt zināšanai, turpināt veidot veiksmīgu sadarbību.

**4.**

**Par Sabiedrības integrācijas fonda sadarbību ar pašvaldībām \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ziņo Inese Kalvāne – Sabiedrības integrācijas fonda direktore

***Informācija par sabiedrības integrācijas fonda sadarbību ar pašvaldībām:***

Sabiedrības integrācijas fonds (Fonds) ir viena no vadošajām institūcijām Latvijā, kas īsteno sabiedrības saliedētības un iekļaušanas politiku. Tās mērķis ir veidot sabiedrību, kurā katrs cilvēks ir pieņemts, novērtēts un var pilnvērtīgi iesaistīties dzīvē Latvijā. Šajā darbā Fondam ir nozīmīga sadarbība ar pašvaldībām.

Sadarbība ar pašvaldībām ir redzama visos SIF stratēģiskajos rīcības virzienos. Rīcības virziena “Piederības Latvijai stiprināšanā” ietvaros, sniedzot atbalstu jaunpienācējiem Latvijā, t.sk., Ukrainas civiliedzīvotājiem, Fonda Vienas pieturas aģentūras (VPA) filiāles Rīgā, Liepājā, Daugavpilī, Valmierā un Jelgavā sadarbojas ar pašvaldību iestādēm. Sadarbība ar bibliotēkām projekta “Bibliotēku tilti” ietvaros VPA konsultē iesaistītās bibliotēkas par jaunpienācēju vajadzībām un veicina bibliotēku kā integrācijas vides attīstību. Ar vairākām pašvaldībām noslēgti nodomu protokoli par vietējo partnerību izveidi un trešo valstu pilsoņu iekļaušanas veicināšanu ar bibliotēku atbalstu. Fonds augsti novērtē sadarbību ar Rīgas pašvaldību datu apmaiņā par latviešu valodas mācībām un rezultātiem jaunpienācējiem.

VPA rīko izglītojošus seminārus “Starpkultūru komunikācija” pašvaldību darbiniekiem (sociālie dienesti, KAC, izglītības iestādes, bibliotēkas, policija u.c.), stiprinot zināšanas par starpkultūru komunikāciju un jaunpienācēju izaicinājumiem.

Fonda otrā rīcības virziena “Atbalsts daudzpusīgām sabiedrības sociālajām attiecībām” ietvaros atbalsts tiek sniegts NVO un vietējām kopienām. Arī pašvaldību atbalsts šīm organizācijām stiprina pilsonisko sabiedrību un veicina kopienu iniciatīvas. Fonds ir ieinteresēts viedokļu apmaiņā ar pašvaldībām par atbalsta sniegšanu. Šādas diskusijas 2025. gadā notikušas Liepājā un arī Lūznavā, kur sarunās piedalījās reģiona pašvaldību vadītāji.

Citu nozaru ministriju politiku īstenošanai Fonds sadarbojas ar pašvaldību institūcijām, atbalstot sociāli atbildīgas un iekļaujošas vides veidošanu, attīstot ģimenēm draudzīgas pašvaldību iniciatīvas, modernizējot sociālos pakalpojumus ar inovatīvām pieejām un stiprinot atbalstu mazaizsargātām sabiedrības grupām.

**Puses vienojas** pieņemt zināšanai LPS priekšlikumu veikt grozījumus SIF likuma 9. pantā "Fonda padome", paredzot LPS pārstāvja iekļaušanu kā pastāvīgu Fonda padomes locekli".

Kultūras ministre Latvijas Pašvaldību savienības priekšsēdis

Agnese Lāce Gints Kaminskis